รัฐฟลอริดา ดินแดนท่องเที่ยว การเกษตร ศูนย์ปล่อยจรวดอวกาศ
ประเทศผู้ส่งออกสินค้าเกษตรกรรมอันดับ 1 ของโลก คือ สหรัฐอเมริกา และรัฐที่มีความสำคัญมาก ต่อภาคการเกษตรกรรมของสหรัฐอเมริกา ก็คือรัฐ “ฟลอริดา” และไม่เพียงแต่ภาคเกษตรกรรมเท่านั้น ฟลอริดา ยังมีความสำคัญต่อสหรัฐอเมริกาในด้านอื่น ๆ อีกมากมาย โดยเฉพาะอุตสาหกรรมการท่องเที่ยว มีอะไรที่น่าสนใจในรัฐแห่งนี้บ้าง แล้วสหรัฐอเมริกา ไปซื้อรัฐนี้มาจากสเปน ได้อย่างไร ? ลงทุนแมนจะเล่าให้ฟัง
6 ส.ค. 2564

รัฐฟลอริดา ดินแดนท่องเที่ยว การเกษตร ศูนย์ปล่อยจรวดอวกาศ /โดย ลงทุนแมน
ประเทศผู้ส่งออกสินค้าเกษตรกรรมอันดับ 1 ของโลก คือ สหรัฐอเมริกา
และรัฐที่มีความสำคัญมาก ต่อภาคการเกษตรกรรมของสหรัฐอเมริกา ก็คือรัฐ “ฟลอริดา”
และไม่เพียงแต่ภาคเกษตรกรรมเท่านั้น ฟลอริดา ยังมีความสำคัญต่อสหรัฐอเมริกาในด้านอื่น ๆ อีกมากมาย โดยเฉพาะอุตสาหกรรมการท่องเที่ยว
มีอะไรที่น่าสนใจในรัฐแห่งนี้บ้าง
แล้วสหรัฐอเมริกา ไปซื้อรัฐนี้มาจากสเปน ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ฟลอริดา เป็นรัฐที่อยู่ทางตะวันออกเฉียงใต้ของสหรัฐอเมริกาในปัจจุบัน
ที่น่าสนใจคือในอดีต ฟลอริดา ยังเป็นดินแดนแห่งแรกในทวีปอเมริกา ที่ประเทศผู้ล่าอาณานิคมจากยุโรปเดินทางมาถึง
ทหารนักสำรวจชาวสเปนที่ชื่อว่า Juan Ponce de León เดินทางมาถึงที่นี่ตั้งแต่ปี 1515 พร้อมทั้งตั้งชื่อดินแดนแห่งนี้ว่า “La Pascua de las Flores” ซึ่งในภาษาสเปนนั้นมีความหมายประมาณว่า “เทศกาลแห่งดอกไม้”
ซึ่งประวัติศาสตร์จากหลายสำนักเชื่อกันว่า ที่มาของชื่อ ฟลอริดา มาจากการที่ Juan Ponce de León และกลุ่มนักสำรวจเดินทางมาพบกับดอกไม้ป่าจำนวนมากในพื้นที่แห่งนี้ 
และต่อมาชื่อ La Pascua de las Flores ก็ได้แผลงคำเรื่อย ๆ จนกลายเป็น Florida
ฟลอริดายังเป็นที่รู้จักกันในนาม “Sunshine State” เนื่องจากเป็นรัฐที่มีสภาพภูมิอากาศกึ่งเขตร้อนและอบอุ่นเมื่อเทียบกับรัฐอื่น ๆ ของสหรัฐอเมริกา
ในปี 2020 ฟลอริดา มีประชากรอยู่อาศัยทั้งหมดประมาณ 21.6 ล้านคน ซึ่งเป็นรัฐที่มีประชากรมากเป็นอันดับ 3 เมื่อเทียบกับ รัฐทั้งหมดในสหรัฐอเมริกา รองจากรัฐแคลิฟอร์เนีย และรัฐเท็กซัส
ประชากรที่อาศัยอยู่ในฟลอริดานั้น จำนวนกว่า 1 ใน 4 ของประชากรทั้งหมด เป็นชาว “ฮิสแปนิก” (Hispanic) หรือก็คือ คนที่มีเชื้อสายสเปน ทำให้ภาษาสเปนจึงเป็นอีกหนึ่งภาษาที่ถูกใช้ในการสื่อสารกันมากในรัฐแห่งนี้
ในแง่ของเศรษฐกิจ ฟลอริดามีขนาดเศรษฐกิจตามมูลค่า GDP ประมาณ 30.8 ล้านล้านบาท ซึ่งใหญ่เป็นอันดับที่ 4 ของประเทศ ตามหลังเพียงแค่รัฐแคลิฟอร์เนีย รัฐเท็กซัส และรัฐนิวยอร์ก
ซึ่งถ้าสมมติให้ รัฐฟลอริดาเป็นประเทศ
จะมีขนาดเศรษฐกิจใหญ่เป็นอันดับที่ 17 ของโลก มีขนาดเศรษฐกิจที่ใหญ่กว่า GDP ของประเทศใหญ่ ๆ อย่างเนเธอร์แลนด์ สวิตเซอร์แลนด์ ตุรกี และซาอุดีอาระเบีย เลยทีเดียว
โดยฟลอริดา มีสองอุตสาหกรรมที่เป็นส่วนขับเคลื่อนสำคัญต่อเศรษฐกิจของรัฐ
คืออุตสาหกรรมท่องเที่ยว และอุตสาหกรรมการเกษตร
ปี 2011 จำนวนนักท่องเที่ยวที่มาเยี่ยมเยือนฟลอริดามีประมาณ 87 ล้านคน
ปี 2018 จำนวนนักท่องเที่ยวที่มาเยี่ยมเยือนฟลอริดามีประมาณ 126 ล้านคน
อุตสาหกรรมการท่องเที่ยว สร้างงานในฟลอริดากว่า 1.3 ล้านตำแหน่ง และสร้างรายได้ให้แก่ฟลอริดาปีละกว่า 2.8 ล้านล้านบาท
ด้วยที่ตั้งและสภาพภูมิประเทศ ฟลอริดาได้ขึ้นชื่อว่ามีหาดทรายที่กว้างใหญ่ น้ำทะเลใส 
หาดไมอามีซึ่งตั้งอยู่ที่ฟลอริดา จึงถือเป็นหนึ่งในจุดหมายปลายทาง ที่เป็นไฮไลต์ของนักท่องเที่ยวหลาย ๆ คนที่ต้องการเดินทางมาพักผ่อนตากอากาศ
ฟลอริดา เป็นที่ตั้งของท่าเรือขนส่งสินค้าและท่าเรือสำราญมากมาย และได้รับการขนานนามว่า “เมืองหลวงของเรือสำราญ” เพราะ 3 ท่าเรือสำราญที่มีจำนวนผู้มาใช้บริการหนาแน่นที่สุดในโลก 3 อันดับแรก อยู่ในรัฐฟลอริดาทั้งสิ้น
ท่าเรือสำราญที่คนมาใช้บริการมากสุด 3 อันดับแรกในโลก ปี 2017 สถิติจากเว็บไซต์ WorldAtlas
1. Port of Miami จำนวนผู้โดยสารเรือท่องเที่ยวที่มาใช้บริการ 5.0 ล้านคน
2. Port Canaveral จำนวนผู้โดยสารเรือท่องเที่ยวที่มาใช้บริการ 4.2 ล้านคน
3. Port Everglades จำนวนผู้โดยสารเรือท่องเที่ยวที่มาใช้บริการ 3.8 ล้านคน
รัฐแห่งนี้ยังเป็นที่ตั้งของ Walt Disney World Resort 
สวนสนุกและสถานที่พักตากอากาศแนวรีสอร์ต ที่ใหญ่ที่สุดแห่งหนึ่งในโลก โดยมีพื้นที่กว้างขวางถึง 101 ตารางกิโลเมตร และมีพนักงานทำงานที่นี่กว่า 7 หมื่นคน
อีกหนึ่งภาคอุตสาหกรรมที่ถือว่ามีความสำคัญไม่เพียงแต่ต่อรัฐฟลอริดาเอง แต่ยังรวมไปถึงสหรัฐอเมริกาด้วยคือ อุตสาหกรรมการเกษตร
นั่นก็เพราะว่า ฟลอริดามีสภาพภูมิอากาศกึ่งเขตร้อนและอบอุ่น รวมทั้งมีปริมาณฝนโดยเฉลี่ยที่สูงกว่ารัฐอื่น ๆ ของสหรัฐอเมริกา
กว่า 70% ของผลไม้ที่มีรสเปรี้ยวอย่างส้ม มะนาว และส้มโอ ที่ขายในสหรัฐอเมริกานั้น เป็นผลผลิตที่มาจากรัฐแห่งนี้ ขณะที่ส้มจากฟลอริดานั้น เป็นวัตถุดิบในการผลิตน้ำส้มในสหรัฐอเมริกากว่า 90%
นอกจากการท่องเที่ยวและการเกษตรที่เด่นมาก ๆ แล้ว ฟลอริดายังเป็นที่ตั้งสำคัญในเรื่องอุตสาหกรรมการบินและอวกาศของสหรัฐอเมริกา
ในปี 2018 มีบริษัทที่เกี่ยวข้องกับธุรกิจการบินและยานอวกาศกว่า 2,300 แห่งตั้งอยู่ในฟลอริดา และมีบริเวณแหลมคะแนเวอรัล (Cape Canaveral) เป็นที่ตั้งสำคัญของศูนย์อวกาศและฐานปล่อยจรวด เนื่องจากที่ตั้งของฟลอริดาอยู่ใกล้เส้นศูนย์สูตร ซึ่งเหมาะสมกับการปล่อยจรวด
หนึ่งในนั้นคือ ศูนย์อวกาศ จอห์น เอฟ. เคนเนดี ขององค์การนาซา ซึ่งเป็นฐานปล่อยยานอวกาศของนาซา เมื่อปี 1969 ที่ชื่อว่า “ยานอะพอลโล 11” ที่พามนุษย์กลุ่มแรกไปเหยียบดวงจันทร์ได้สำเร็จ
ขณะที่การปล่อยจรวดครั้งสำคัญ ๆ ของ SpaceX ก็ปล่อยขึ้นจากฐานปล่อย Cape Canaveral Space Force Station ณ แหลมคะแนเวอรัล ในรัฐฟลอริดาแห่งนี้ด้วย..
ปิดท้ายด้วยข้อมูลที่น่าสนใจ..
ในอดีตพื้นที่บริเวณฟลอริดา ก่อนจะเป็นรัฐของสหรัฐอเมริกา เคยอยู่ในการครอบครองของสเปนมาก่อน
โดยหลังจากสหรัฐอเมริกาประกาศอิสรภาพแล้ว ก็ได้ติดต่อขอซื้อฟลอริดาจากสเปนหลายครั้ง แต่สเปนก็ปฏิเสธที่จะขายมาโดยตลอด
จนในระหว่างปี 1807-1814 เกิดสงครามที่ชื่อว่า Peninsular War
ระหว่างจักรวรรดิฝรั่งเศสที่นำโดย นโปเลียน โบนาปาร์ต กับฝ่ายพันธมิตร คือสหราชอาณาจักร สเปน และโปรตุเกส เพื่อแย่งชิงดินแดนในคาบสมุทรไอบีเรีย
สงครามครั้งนั้นทำให้สเปนสูญเสียกำลังทหารและงบประมาณจำนวนมาก ภายหลังสเปนจึงได้ตัดสินใจขายพื้นที่อาณานิคมฟลอริดา เพื่อลดภาระค่าใช้จ่ายในการดูแล
และทำให้ ฟลอริดา ได้ถูกรวมเข้าเป็นหนึ่งในรัฐของสหรัฐอเมริกา ในที่สุด..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-
-
-
-
-
-